b'\n_START_ARTICLE_\nJoseph Conrad\n_START_SECTION_\nHenkil\xc3\xb6historia\n_START_PARAGRAPH_\nJoseph Conrad eli J\xc3\xb3zef Teodor Na\xc5\x82\xc4\x99cz Konrad Korzeniowski syntyi 1857 Berdyt\xc5\xa1iviss\xc3\xa4 nykyisen Ukrainan \xc5\xbdytomyrin alueella, joka tuohon aikaan kuului Ven\xc3\xa4j\xc3\xa4\xc3\xa4n. H\xc3\xa4nen is\xc3\xa4ns\xc3\xa4 oli maaton puolalainen aristokraatti ja runoilija-k\xc3\xa4\xc3\xa4nt\xc3\xa4j\xc3\xa4. Ven\xc3\xa4l\xc3\xa4iset vangitsivat J\xc3\xb3zefin is\xc3\xa4n vuonna 1861 syytettyn\xc3\xa4 vallankumoussuunnitelmista ja karkottivat h\xc3\xa4net Vologdaan Pohjois-Ven\xc3\xa4j\xc3\xa4lle, jonne perhe h\xc3\xa4nt\xc3\xa4 seurasi. Vuonna 1865 perheen sallittiin muuttaa Ukrainan T\xc5\xa1ernihiviin, mutta pian muuton j\xc3\xa4lkeen J\xc3\xb3zefin \xc3\xa4iti kuoli tuberkuloosiin. Is\xc3\xa4 kuoli vuonna 1869 Krakovassa, jolloin J\xc3\xb3zef muutti enonsa luokse. Eno p\xc3\xa4\xc3\xa4sti J\xc3\xb3zefin l\xc3\xa4htem\xc3\xa4\xc3\xa4n Marseilleen, jossa t\xc3\xa4m\xc3\xa4 ryhtyi 16-vuotiaana merimieheksi. J\xc3\xb3zefin nuoruusvuodet olivat t\xc3\xa4ynn\xc3\xa4 seikkailuja, ja h\xc3\xa4n sekaantui muun muassa aseiden salakuljetukseen Espanjaan._NEWLINE_Ep\xc3\xa4onnistuneen itsemurhayrityksen j\xc3\xa4lkeen J\xc3\xb3zef pestautui 1878 englantilaislaivaan. Vuonna 1886 h\xc3\xa4nell\xc3\xa4 oli komennossaan oma laiva ja h\xc3\xa4n oli saanut Britannian kansalaisuuden. T\xc3\xa4ss\xc3\xa4 vaiheessa h\xc3\xa4n muutti nimens\xc3\xa4 Joseph Conradiksi. Seuraavat kahdeksan vuotta h\xc3\xa4n purjehti eri puolella maailmaa kartuttaen kokemuksia, jotka vaikuttivat voimakkaasti h\xc3\xa4nen my\xc3\xb6hemp\xc3\xa4\xc3\xa4n kirjalliseen tuotantoonsa._NEWLINE_36-vuotiaana vuonna 1894 Conrad lopulta asettui maihin Englantiin. H\xc3\xa4n meni naimisiin, sai kaksi lasta ja matkusteli edelleen satunnaisesti. Enimm\xc3\xa4n aikaa h\xc3\xa4n kuitenkin kirjoitti, ja ensimm\xc3\xa4inen teos, Almayer\xe2\x80\x99s Folly, ilmestyi 1895. Conrad jatkoi kirjoittamista el\xc3\xa4m\xc3\xa4ns\xc3\xa4 loppuun asti, ja h\xc3\xa4nen viimeinen romaaninsa, The Nature of Crime, ilmestyi 1924. Joseph Conrad kuoli vuonna 1924 syd\xc3\xa4nkohtaukseen.\n_START_SECTION_\nTuotannosta\n_START_PARAGRAPH_\nConrad kirjoitti englanniksi, vaikka se oli vasta h\xc3\xa4nen kolmas kielens\xc3\xa4 puolan ja ranskan j\xc3\xa4lkeen. Sen on sanottu n\xc3\xa4kyneen Conradin kielen erityislaadussa._NEWLINE_Conrad yhdistelee romantiikkaa ja realismia moraalisiin pohdintoihin. Afrikka-kuvaus Heart of Darkness (1902), suom. Pimeyden syd\xc3\xa4n, kertoo miehest\xc3\xa4, joka tunkeutuu jokilaivalla syv\xc3\xa4lle Afrikkaan tavatakseen mieless\xc3\xa4\xc3\xa4n myyttiset mittasuhteet saaneen norsunluukauppias Kurtzin. Francis Ford Coppolan kuuluisa elokuva Ilmestyskirja. Nyt. pohjautuu l\xc3\xb6yh\xc3\xa4sti Pimeyden syd\xc3\xa4meen._NEWLINE_Nostromo (1904, ilmestynyt kahtena suomennoksena Nostromo ja Hopealaiva) kertoo Etel\xc3\xa4-Amerikan er\xc3\xa4\xc3\xa4n kuvitteellisen pikkuvaltion ja sen keski\xc3\xb6ss\xc3\xa4 olevan hopeakaivoksen vaiheista sek\xc3\xa4 siit\xc3\xa4, miten jalonakin pidetty mies sortuu houkutusten edess\xc3\xa4. Teos kuvaa tarkasti 1900-luvun alun Etel\xc3\xa4-Amerikan taloutta ja politiikkaa, sek\xc3\xa4 ulkomaalaisten vaikutusta siihen._NEWLINE_The Secret Agent (1907) suomeksi Anarkistit, sai aiheensa er\xc3\xa4\xc3\xa4st\xc3\xa4 traagisesta tositapauksesta. 15. helmikuuta 1894 k\xc3\xa4veli ranskalainen Martial Bourdin kohti Greenwichin observatoriota mukanaan pommi sek\xc3\xa4 huomattava summa rahaa. Pommi r\xc3\xa4j\xc3\xa4hti ja silpoi Bourdinin, joka kuoli vammoihinsa vajaan tunnin kuluttua r\xc3\xa4j\xc3\xa4hdyksest\xc3\xa4. Lehdist\xc3\xb6 leimasi pommimiehen anarkistiksi, mutta poliisin tutkimuksissa selvisi, ett\xc3\xa4 kyseess\xc3\xa4 oli ajan kielenk\xc3\xa4yt\xc3\xb6n mukaan \xe2\x80\x9dheikkomielinen\xe2\x80\x9d, joka oli houkuteltu j\xc3\xa4rjett\xc3\xb6m\xc3\xa4\xc3\xa4n tekoon._NEWLINE_Conrad huomasi miettiv\xc3\xa4ns\xc3\xa4 tapausta paljon ja tunsi, ett\xc3\xa4 h\xc3\xa4nen oli kirjoitettava asiasta kirja. H\xc3\xa4n halusi selvitt\xc3\xa4\xc3\xa4 surulliseen tapaukseen johtaneen tapahtumakejun. Conradin teoksessa anarkismi n\xc3\xa4ytt\xc3\xa4ytyy p\xc3\xa4\xc3\xa4m\xc3\xa4\xc3\xa4r\xc3\xa4tt\xc3\xb6m\xc3\xa4n\xc3\xa4 ja harhaisena ajatussuuntana. Anarkistit ovat puolestaan hermoilevia t\xc3\xb6peksij\xc3\xb6it\xc3\xa4, jotka mahtipontisista puheistaan huolimatta sotkevat asiansa._NEWLINE_Teoksen arvostelijat ep\xc3\xa4iliv\xc3\xa4t Conradia itse\xc3\xa4\xc3\xa4nkin anarkistiksi. J\xc3\xa4rkeiltiin ettei kukaan voi kuvailla maanalaista toimintaa uskottavasti, ellei ole itse ollut mukana. Conradin l\xc3\xa4hiyst\xc3\xa4viin kuului poliittisia kiihkoilijoita niin \xc3\xa4\xc3\xa4rivasemmalta kuin -oikealtakin._NEWLINE_Kun Yhdysvaltojen liittovaltion poliisi vuonna 1995 teki rynn\xc3\xa4k\xc3\xb6n Theodore Joseph Kaczynskin eli Unabomberin asuntoon, sielt\xc3\xa4 l\xc3\xb6ytyi riekaleiksi luettu kappale Conradin Anarkisteja._NEWLINE_Teosta Under Western Eyes (1911) on usein verrattu Fjodor Dostojevskiin kirjaan Rikos ja rangaistus. Se on Dostojevskin kirjan tavoin tutkielma syyllisyydentunnosta. Kirja sijoittuu osittain Pietariin ja osittain Geneveen, ja teoksen toinen p\xc3\xa4\xc3\xa4teema onkin 1900-luvun alun It\xc3\xa4- ja L\xc3\xa4nsi-Euroopan poliittisen el\xc3\xa4m\xc3\xa4n ja kansanluonteiden vertailu. Conrad rinnastaa moneen otteeseen tsaarinajan Ven\xc3\xa4j\xc3\xa4n autokraattisen yhteiskuntaj\xc3\xa4rjestyksen ja l\xc3\xa4ntisen Euroopan ihanteellisena koetun liberaalin demokratian, mutta ep\xc3\xa4ilee kuitenkin toimisiko demokratia Ven\xc3\xa4j\xc3\xa4ll\xc3\xa4. Teoksessa voikin n\xc3\xa4hd\xc3\xa4 yhtenev\xc3\xa4isyyksi\xc3\xa4 Conradin omaan el\xc3\xa4m\xc3\xa4\xc3\xa4n, sill\xc3\xa4 Conrad muutti nuorena Ven\xc3\xa4j\xc3\xa4n vallassa olleesta Puolasta ensin Ranskaan ja sitten Englantiin.'